મ્યુનિ. કોર્પોરેશનના બજેટમાં ચાલુ નાણાકીય વર્ષ ૨૦૧૬-૧૭માં પ્રોપર્ટી ટેક્સની આવક પેટે રૂ.૯૦૦ કરોડનો લક્ષ્યાંક રખાયો છે, પરંતુ સત્તાવાળાઓ લક્ષ્યાંકમાં પીછેહઠ કરીને રૂ.૮૪૦ કે રૂ.૮૫૦ કરોડની આવક કરશે તેમાં કોઈ શંકાને સ્થાન પણ નથી! આ વખતે ડેપ્યુટી કમિશનર અને આસિ. કમિશનર સ્તરેથી પ્રોપર્ટી ટેક્સનાં રહેણાકનાં બિલમાં ‘કુરિયર કંપની’નો સહયોગ લેવાનું વિચારણા હેઠળ છે. જેનો ટેક્સ વિભાગમાં ઉગ્ર વિરોધ થઈ રહ્યો છે. આમાં કમિશન-કટકીની પણ ચર્ચા ઊઠી છે. તેમ છતાં કુરિયરમાં આગળ ધપવા ઉચ્ચ અધિકારીઓએ મન બનાવી લીધું છે, પરંતુ હજુ સુધી અગમ્ય કારણસર કોઈ કુરિયર કંપની જ નક્કી નથી થઈ શકી, કેમ કે આ માટેનાં ટેન્ડર જ બહાર પડ્યાં નથી! બીજી તરફ રહેણાકનાં બિલ છપાઈને ધૂળ ખાતાં પડી રહ્યાં છે.